ዶናልድ ያማማቶ ከኢፌዴሪ የውጭ ጉዳይ ሚኒስትር ጋር በሁለትዮሽ ግንኙነት ላይ መክረዋል
በአሜሪካ ውጭ ጉዳይ ሚኒስቴር የአፍሪካ ጉዳዮች ረዳት ሚኒስትር አምባሳደር ዶናልድ ያማማቶ ከውጭ ጉዳይ ሚኒስትር ወርቅነህ ገበየሁ ጋር በሁለትዮሽ ግንኙነት እና በክፍለ አህጉራዊ ጉዳዮች ዙሪያ መክረዋል፡፡ሁለቱ የስራ ሃላፊዎች በንግድና ኢንቨስትመንት በተለይም በግብርናው ዘርፍ ላይ የመከሩ ሲሆን የኢትዮጵያ ምርች ወደ አሜሪካ ገበያ በሚገቡበት መንገድ ላይ መወያየታቸውን የውጭ ጉዳይ ሚኒስቴር  ቃል አቀባይ  አቶ መለስ አለም ተናግረዋል፡፡በሃይል ማመንጨትና ሲቪል አቪዬሽን ስራዎች ላይ ሁለቱ ሃገራት በጋራ ስለመስራትም በውይይታቸው አንስተዋል፡፡አካባቢያዊ ጉዳዮችን በተመለከተም በአፍሪካ ቀንድ ዙሪያ ሰላምና መረጋጋት እንዲሰፍን የኢጋድ አባል ሃገራት ከአሜሪካ ጋር ግንኙነታቸውን ማጠናከር እንደሚኖርባቸው ያማማቶ በውይይቱ ወቅት ተናግረዋል፡፡በደቡብ ሱዳንና በሶማሊያ ሰላምና ደህንነት እንዲረጋገጥ እና ኢኮኖሚያዊ ተቋማት እንዲጠናከሩ ኢትዮጵያ የምታደርገውን ጥረት አድንቀዋል፡፡በኢትዮጵያና ኤርትራ መካከል ያለውን የድንበር አለመግባባት በሰላማዊ መንገድ ለመፍታት ጠቅላይ ሚኒስትር  ዶክተር አብይ አህመድ ያቀረቡትን ጥሪ ማድነቃቸውን ቃል አቀባዩ ተናግረዋል፡፡የኤርትራ መንግስት የባህሪ ለውጥ ሊያመጣ እንደሚገባም ዶናልድ ያማማቶ አሳስበዋል፡፡ ያማማቶ በጂቡቲና ኤርትራ ያደረጉትን ጉብኝት አጠናቀው ወደ ኢትዮጵያ እንደመጡም ለማወቅ ተችሏል፡፡